Rustenburg: Gru-botsing eis man, jong kindDie botsing op die R24 buite Rustenburg in Noordwes (Foto: ER24) ŉ Botsing op die R24 buite Rustenburg in Noordwes het Maandag op Kersdag die lewe van ŉ volwasse man en ŉ jong kind geëis. Werner Vermaak, ER24-woordvoerder, sê die botsing het sowat 10 km buite Rustenburg plaasgevind. Volgens Vermaak was die liggame van die volwasse man en die jong kind, ŉ dogtertjie, in die motorwrak vasgekeer. Hulle was reeds dood. Hy sê vyf ander persone wat in die tweede voertuig gereis het, het verskeie beserings opgedoen en is na ŉ nabye hospitaal gehaas. “Die presiese omstandighede rondom die botsing is nie in die stadium bekend nie. Plaaslike owerhede was op die toneel om ŉ ondersoek te begin,” sê hy.